РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/296-14

10. октобар 2014. године

Б е о г р а д

ЗАПИСНИК

ОСМЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 9. ОКТОБРА 2014. ГОДИНЕ

Седница је почела у 11,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Нинослав Гирић, проф. др Милан Кнежевић, др Предраг Мијатовић, проф. др Милета Поскурица, др Александар Радојевић, мр. др Љубица Мрдаковић Тодоровић, др Радослав Јовић, др Дарко Лакетић, Милена Ћорилић и др Љиљана Косорић.

Седници Одбора су присуствовали заменици одсутних чланова Одбора: др Александар Перановић (др Весна Ракоњац) и Марјана Мараш (др Милан Латковић).

Седници нису присуствовали чланови Одбора: др Бранислав Блажић, Елвира Ковач, проф. др Душан Милисављевић, Невена Стојановић, као ни њихови заменици.

Поред чланова Одбора седници је присуствовао народни посланик др Благоје Брадић.

Седници је присуствовао и државни секретар у Министарству здравља проф. др Берислав Векић.

На предлог председнице Одбора, једногласно, усвојен је следећи:

Д н е в н и р е д

1. Разматрање представки грађана и организација упућених Одбору;
2. Информисање о студијској посети делегације Одбора Финској;
3. Разно.

Пре преласка на разматрање утврђеног дневног реда, усвојени су без примедаба записници 6. и 7. седнице Одбора, одржане 4. и 10. септембра 2014. године.

Прва тачка дневног реда – **Разматрање представки грађана и организација упућених Одбору**

Председник Одбора проф. др Славица Ђукић Дејановић обавестила је присутне да је Радна група за разматрање представки, на састанку одржаном у четвртак 2. октобра 2014. године, размотрила представке упућене овом одбору и припремила предлоге за њихово решавање, који су наведени у прегледној информацији достављеној свим члановима Одбора. Затим је дала реч др Дарку Лакетићу, известиоцу Радне групе.

Др Дарко Лакетић је известио Одбор да је Радна група размотрила 30 нових представки, као и да је Одбору достављено девет одговора на представке са раније седнице. Потом је укратко изнео предмет сваке представке као и предлог Радне групе за њихово решавање односно даље поступање Одбора након разматрања истих, и навео следеће:

1. Подносилац: **НВО ''Мушка сигурност-сигурност за све'',** Београд(18 Број 07-2176/14 од 30.06.2014.) Предмет: Позив на сарадњу и предлог да председник ове НВО др Душан Трифуновић буде ''придружен члан'' Одбора. Предлог Радне групе: Обавестити подносиоца о делокругу и начину рада Одбора, те сходно томе предлог за „придруженог члана“ Одбора не може се прихвати из формалних разлога, с тим да ће Одбор сваки други предлог и иницијативу за унапређење породично-правне заштите и друштвене бриге о породици пажљиво размотрити.

2. Подносилац: **Ђурђевић Момир**, Сечањ(18 Број 07-2265/14 од 04.07.2014.) Предмет: Молба подносиоца да му се омогући право на медицинску рехабилитацију имајући у виду тежину његове болести. Предлог Радне групе Сагласно члану 34. став 1. тачка 5. Закона о здравственом осигурању, Одбор је закључио да представку проследи РФЗО на надлежност, с молбом да одговор о праву на медицинску рехабилитацију у конкретном случају достави подносиоцу представке.

3. Подносилац: **Удружење самохраних родитеља,** Београд(18 Број 06-2287/14 од 08.07.2014.) Предмет: Позив на сарадњу и предлог да председница овог удружења Вера Тотић буде ''придружен члана'' Одбора. Предлог Радне групе: Обавестити подносиоца о делокругу и начину рада Одбора, те сходно томе предлог за „придруженог члана“ Одбора не може да се прихвати из формалних разлога, с тим да ће Одбор сваки други предлог и иницијативу за унапређење породично-правне заштите и друштвене бриге о породици пажљиво размотрити.

4. Подносилац: **Милан Мишковић,** Врање (18 Број 112-3167/11 од 10.07.2014. и 23.07.2014) Предмет: Именовани тражи помоћ Одбора ради пријема у радни однос у Здравственом центру Врање, а поводом расписаног конкурса у овој установи. Он је 1991. године рођен, родитељи му нису живи и налази се у тешкој материјалној ситуацији, што је и документовао. Предлог Радне групе: Имајући у виду социјални статус именованог, као и то да испуњава услове конкурса, Одбор се обратио директору Здравственог центра Врање са молбом да у складу са потребама здравствене установе узме у обзир ову молбу.

5. Подносилац: **Удружење за помоћ оболелим од хроничних вирусних хепатитиса-ХРОНОС,** Београд(18 Број 06-2503/14 од 25.07. и 1.09. 2014.) Предмет: Указивање на горућа питања са којима се суочавају оболели од хепатитиса у Србији, као и упознавање Одбора са иницијативом за израдом националне стратегије за борбу против хепатитиса. Предлог Радне групе:Одбор подржава активности за унапређење превенције, дијагностике и лечења оболелих од хепатитиса, те је закључио да овај предлог упути Министарству здравља, односно надлежној републичкој стручној комисији, ради мишљења о доношењу одговарајућег акта којим би се утврдило стање у овој области и мере које би требало предузети у циљу ефикасније борбе против хепатитиса.

6. Подносилац: **Запослени у ДЗ Панчево** (18 Број 07-2475/14 од 24.07.2014.) Предмет: Указивање на многобројне проблеме у овој здравственој установи којом руководи др Слободан Овука. Предлог Радне групе: Одбор је закључио да сагласно члану 94. став 3. Закона о здравственој заштити представку проследи оснивачу ове здравствене установе граду Панчево на надлежност, као и Министарству здравља на упознавање.

7. Подносилац: **Грађани Винче** (18 Број 07-1761/14 од 25.07.2014.) Предмет: Ургенција за хитно поступање државних органа ради проналажења другог решења трасе далековода изван овог насеља због опасности по живот и здравље људи од последица зрачења, као и указивање на неопходност израде студије о процени утицаја на животну средину у складу са стварним стањем на терену пре реализације овог пројекта, као и на обавезу примене важећих прописа у области која се односи на заштиту животне средине од јонизујућих и нејонизујућих зрачења. Предлог Радне групе: Одбор је закључио да ургенцију грађана Винче заједно са одговором Министарства пољопривреде и заштите животне средине, као и писаним обавештењем ЈП ЕМС-са, достави Министарству здравља, Сектору за јавно здравље и програмску здравствену заштиту, ради мишљења о овом питању, с молбом да о томе извести Одбор.

8. Подносилац: **Наташа Мићовић,** Београд (18 Број 07-2586/14 од 30.07.2014.) Предмет: Указивање на тежак положај породица које брину о својој тешко болесној деци којима је потребна непрестана нега и пажња. Ове породице сматрају да је њихов положај у друштву занемарен, да је више права дато хранитељима који се углавном брину о здравој деци, те апелују да се олакша положај ових породица у којима су деца потпуно зависна од родитеља. Предлог Радне групе: Одбор је закључио да представку проследи Министарству за рад, запошљавање, борачка и социјална питања на разматрање и мишљење поводом питања унапређења положаја ових породица у систему социјалне и друге заштите, с молбом да Одбор као и подносиоца представке известе о томе.

9. Подносилац: **Недељко Гајевић,** Чачак(18 Број 07-2098/12 од 14.07.2014.) Предмет: Примедбе на рад санитарне инспекције у Чачку. Предлог Радне групе: Одбор је закључио да подносиоца представке обавести да није надлежан да поступа у конкретном случају, с обзиром да је именовани већ примио одговор Министарства здравља о поступању надлежне санитарне инспекције која је вршила контролу свих објеката који подлежу санитарном надзору; да су му достаљене све копије списа предмета о поступању исте, као и да се ради заштите својих права обратио Европском суду за људска права у Стразбуру.

10. Подносилац: **Драган Андрић,** Београд (18 Број 07-2591/14) Предмет: Иницијатива за увођење дефиниције најздравије хране и обележавање хране у складу са том дефиницијом, а ради информисања грађана-потрошача о томе која је храна најздравија у циљу побољшања здравственог стања становништва. Предлог Радне групе: Одбор је закључио да представку проследи Министарству здравља на разматрање имајући у виду његову надлежност у вршењу здравственог и санитарног надзора у области заштите становништва од заразних и незаразних болести те здравствене исправности животних намирница и предмета опште употребе у производњи и промету, као и Министарству пољопривреде и заштите животне средине имајући у виду његову надлежност у погледу предлагања системских решења и мера заштите при увозу пољопривредних и прехрамбених производа као и надлежност у контроли квалитета свих ових производа.

11. Подносилац: **Клиника за психијатријске болести „Др Лаза Лазаревић**“, Београд (18 Број 06-2673/14) Предмет: Начелник одељења за правне, кадровске, опште и послове безбедности на раду у овој клиници обратио се Одбору са дописом у чијем је прилогу записник са ванредне седнице Стручног савета Клинике који садржи став у вези са ''пријемом проф. др Славице Ђукић Дејановић у радни однос на неодређено време''. Предлог Радне групе: Одговор подносиоцу се односи на чињеницу да је Влада РС именовала проф. др Славицу Ђукић Дејановић за вршиоца дужности директора ове клинике 21. августа 2014. године, те да није у питању заснивање радног односа на неодређено време, како је наведено у допису. Влада је оценила да именована испуњава све услове за обављање ове функције, полазећи од њеног међународног стручног угледа, да је професор универзитета и да је обављала највише државне дужности, са напоменом да ће о евентуалном сукобу интереса због обављања две јавне функције одлучивати Агенција за борбу против корупције у складу са законом.

12. Подносилац: **Председник Скупштине општине Сурдулица Новица Тончев** (18 Број 07-2984/14) Предмет: Указивање подносиоца на обавезу поштовања законске процедуре у погледу издвајања организационих јединица Здравственог центра Сурдулица, те захтев за одговором поводом донетог решења о именовању вршиоца дужности директора Опште болнице у Сурдулици. Предлог Радне групе: Одбор је закључио да представку проследи Министарству здравља на надлежност.

13. Подносилац: **Синдикат Градског завода за хитну медицинску помоћ у Београду** (18 Број 07-3064/14) Предмет: Указивање на кршење закона од стране в.д. директора и на бројне проблеме у овој здравственој установи. Предлог Радне групе: Одбор је закључио да представку проследи оснивачу ове здравствене установе Граду Београду на надлежност, сагласно члану 102. Закона о здравственој заштити, као и Министарству здравља ради информисања.

14. Подносилац: **Друштво Србије за борбу против рака**,Београд(18 Број 07-2901/14) Предмет: Друштво није у могућности да располаже финансијским средствима намењеним за његове програмске активности, јер иста из трезора нису пренета на његов рачун, због чега не може да изврши своје доспеле обавезе. Наводе да због тога имају и претњу тужбом, те траже да Одбор реагује.Предлог Радне групе: Одбор је закључио да представку проследи Министарству здравља, Сектору за јавно здравље и програмску здравствену заштиту на надлежност, с обзиром на врсту изнетог проблема, те с молбом да о овом питању извести подносиоца представке.

15. Подносилац: **Удружење здравствених радника који раде на територији Републике Србије**,(18 Број 07-2691/14) Предмет: Захтев да Министарство здравља испита чињенице у вези са изборима у Комори медицинских сестара и здравствених техничара Србије, одржаним 13.06. и 27.07.2014. године (поновљени избори на појединим бирачким местима) те да на основу утврђеног стања уведе привремене мере. Предлог Радне групе: Будући да подносиоци представке указују на кршење закона у поступку спровођења ових избора, о чему достављају и документацију, Одбор је закључио да сагласно члану 49. Закона о коморама здравствених радника представку проследи Министарству здравља на надлежност, уз предлог да се размотри могућност увођења привремених мера сагласно члану 27в овог закона.

16. Подносилац: **Лујанов Љубомир**, Српска Црња(18 Број 07-2666/14) Предмет: Апел за помоћ будући је подносилац представке у тешкој материјалној ситуацији. Предлог Радне групе: Обавестити именованог да је након његовог претходног обраћања, Одбор тражио од надлежног Центра за социјални рад да спроведе поступак у складу са прописима о социјалној заштити ради доделе одговарајуће новчане помоћи, те да истом треба да се обрати у сваком конкретном случају његове потребе за плаћањем лекова или других здравствених услуга, а које није у могућности сам да реализује, имајући у виду да га је Центар укључио у свој програм опсервације и новчане помоћи.

17. Подносилац: **Верица Јеремић**, Београд (18 Број 07-249/13) Предмет: Именована тражи санкције због непоступање мртвозорске службе у Лучанима. Предлог Радне групе: Одбор је закључио да подносиоцу представке достави одговор Министарства регионалног развоја и локалне самоуправе, имајући у виду да сагласно члану 13. став 2. Закона о здравственој заштити, општина односно град обезбеђује рад мртвозорске службе на својој територији.

18. Подносилац: **Јелена Поповић**, Београд (18 Број 07-2590/14) Предмет: Примедбе на кадровска решења стоматолошке службе у Дому здравља Ћићевац, навођење да запослени у овој служби раде без одговарајуће лиценце, док именована као стоматолошка сестра, радно ангажована у овој установи, не може да заснује радни однос на неодређено време. Предлог Радне групе: Одбор је закључио да представку проследи Министарству здравља на надлежност, као и Стоматолошкој комори Србије на упознавање.

19. Подносилац: **Специјална болница за рехабилитацију Бујановац, Бујановачка бања, в.д. директор** (18 Број 07-2588/14 и 07-2644/14) Предмет: Директор ове болнице тражи помоћ у решавању озбиљних финансијских проблема које доводе у питање функционисање и опстанак ове установе.Предлог Радне групе: Имајући у виду њен значај за локалну заједницу, Одбор је закључио да представку проследи Министарству здравља на надлежност, у циљу сагледавања и решавања проблема ове здравствене установе.

20. Подносилац: **Стојна Кнежевић**, Сјеница (18 Број 02-846/10) Предмет: Обраћање Одбору поводом сумње о нестанку њене новорођенчати у породилишту у Ужицу 1987. и 1992. године, с молбом да се уз остале, евидентира и њен случај ''несталих беба''. Предлог Радне групе: Имајући у виду пресуду Европског суда за људска права у Стразбуру у предмету Зорица Јовановић против Србије (''случај нестале бебе'') којом је држава Србија у обавези да предузме одговарајуће мере са циљем успостављања механизма за обезбеђење појединачног обештећења свим родитељима који су у истој или сличној ситуацији као и именована, Одбор је закључио да представку проследи Министарству здравља и Министарству правде на надлежност, ради упознавања и евидентирања и овог конкретног случаја.

21. Подносилац: **Центар за оснаживање младих особа који живе са ХИВ-ом и АИДС-ом**(18 Број 02-2800/14) Предмет: Подносилац тражи подршку за прикључење иницијативи ''Заједничка акција за ХИВ и смањење штетних ефеката'' покренутој од стране Европске комисије. Предлог Радне групе: Имајући у виду да би овај вид сарадње могао да унапреди даљи рад у области превенције и лечења ХИВ-а, као и других полно преносивих болести, Одбор је закључио да подржи ову иницијативу и представку проследи Министарству здравља на разматрање.

22. Подносилац: **Завод за здравствену заштиту радника ''Ниш''**(18 Број 120-3499/14) директор Завода за здравствену заштиту радника ''Ниш''мр Маријана Матић тражи помоћ ради решавања проблема исплате зараде запослених у Одељењу за стоматологију ове здравствене установе. Предлог Радне групе: Одбор је закључио да представку проследи Министарству здравља на надлежност.

23. Подносилац: **Никица Стојановић**, Нови Сад (18 Број: 07-3072/10) Именовани тражи информацију поводом његове кривичне пријаве број КТ 3073/14 код Основног јавног тужилаштва у Новом Саду, а ради несавесног поступања лекара у Клиничком центру Војводине који му нису пружили здравствену заштиту. Предлог Радне групе: Одбор је закључио да представку проследи Министарству правде на надлежност.

Он је навео и следеће представке, ради упознавања Одбора:

1.Подносилац: **Комора биохемичара Србије** (18 Број 02-2558/14 од 22.07.2014.) Предмет: Информација о одржаним изборима у Комори биохемичара Србије.

2.Подносилац: **Грађанска иницијатива за лечење тешко оболеле деце** (18 Број 02-3808/13 од 25.07.2014.) Предмет: Подносилац тражи одговор поводом иницијативе да се формира радна група коју би чинили представници више министарстава, а ради системског решавања питања лечења тешко оболеле деце.

3.Подносилац: **Национална организација за ретке болести НОРБС** (18 Број 02-2395/14 од 16.07.2014.) Предмет: Предлог за измену члана 93. тачка 5. Нацрта закона о приватизацији. Предлог Радне групе: Обавестити подносиоца да је Закон о приватизацији усвојен на седници НС у августу 2014. године, те да предложени закон није ни био у надлежности овог одбора.

4. Подносилац: **Министарство здравља** (06-2830/14 од 04.09.2014.) Позив члановима Одбора за радионицу ''Последице употребе дувана и предност увођења мера контроле дувана'' 09.09.2014.године.

5. Подносилац: **Министарство здравља** (06-2830/14 од 30.09.2014.) Позив члановима Одбора на завршну конференцију Твининг пројекта ''Унапређење контроле дувана'' 30.09.2014.године.

6. Подносилац: **Миленовић Весна, ген.секретар Црвеног крста, Београд** (18 Број 9-2194/14 од 01.07.2014.) Предмет: Информација Црвеног крста о испорученој хуманитарној помоћи поплављеним градовима и општинама (ради упознавања народних посланика).

7. Подносилац: **Иницијатива за измене и допуне Закона о коморама здравствених радника** (18 Број 023-3045/14) Предмет: Подршка здравствених радника ЗЦ Студеница овој иницијативи.

Известилац Радне групе је навео и представку неразумљивог садржаја, Мирослава Јарића, 18 Број 07-2401/12 од 29.08.2014. године, коју Радна група није разматрала.

У дискусији поводом ове тачке дневног реда др Предраг Мијатовић је тражио да Одбор експлицитно одговори на предлоге подносилаца ''Мушка сигурност - сигурност за све'' и Удружења самохраних родитеља – Београд, да представници ових удружења не могу бити ''придружени чланови'' Одбора јер то није у складу са Пословником.

Др Љиљана Косорић је поводом представке Ђурђевић Момира из Сечња којом апелује да му се омогући право на медицинску рехабилитацију због тежине болести, навела да лекар често не може, иако постоји медицинско оправдање, да пацијенту обезбеди дуже трајање рехабилитације од законом прописане, те је сугерисала да би у вези са тим требало дати већа овлашћења изабраном лекару. Такође, указала је и на значај које публикација Друштва Србије за борбу против рака има у подизању свести грађана, о значају превентиве, посебно у сеоским срединама, те је додала да их треба подржати у њиховом раду.

Након разматрања представки које су биле на дневном реду, Одбор је једногласно усвојио предлог Радне групе за њихово решавање.

Друга тачка дневног реда – **Информисање о студијској посети делегације Одбора Финској**

Поводом ове тачке дневног реда, председник Одбора проф. др Славица Ђукић Дејановић дала је реч својој заменици мр. др Љубици Мрдаковић Тодоровић.

Мр. др Љубица Мрдаковић Тодоровић је подсетила присутне да је Одбор на седници одржаној 10. септембра 2014. године донео одлуку о учешћу делегације Одбора у студијској посети Финској, у оквиру пројекта „Унапређење контроле дувана у Републици Србији» који заједно спроводе Министарство здравља и Национални институт за здравље и социјалну заштиту Финске. Посета је реализована у периоду од 21. до 27. септембра 2014. године, а делегација Одбора је била у саставу: Мр. др Љубица Мрдаковић Тодоровић, др Предраг Мијатовић и др Милан Латковић.

### Током пет радних дана ове посете, чланови Одбора су били гости Националног институт за здравље и социјалну заштиту Финске, Министарства за социјална питања и здравље, Министарства финансија и Службе царине, Парламента Републике Финске, Министарства спољних послова, Канцеларије Европске комисије у Хелсинкију, као и амбасадора Републике Србије У Финској.

На почетку излагања нагласила је значај који за нашу земљу имају све активности у циљу побољшања контроле дувана у Србији, посебно из разлога што је употреба дувана препозната као један од најважнијих фактора ризика за настајање бројних хроничних болести, пре свега кардиоваскуларних и малигних болести које су основни узроци морталитета и морбидитета у нашој земљи.

Поред тога, контрола дувана је обавеза наше земље према међународној заједници, преузета још 2006. године, ратификацијом Оквирне конвенције о контроли дувана Светске здравствене организације. Имајући у виду да ова конвенцијапредставља јединствени одговор међународне заједнице на глобалну епидемију употребе дувана и њене озбиљне последице по здравље, а полазећи од права сваког човека на највиши стандард здравља, наша земља је овом ратификацијом контролу дувана поставила као један од националних приоритета и обавезала се на свеобухватну акцију у циљу контроле дувана, односно на предузимање свих неопходних законских, економских и административних мера како би у Србији смањила употребу дувана и изложеност дуванском диму.

Такође, указала је на важност ове теме и у оквиру европских интеграција, јер је контрола дувана део Преговарачког поглавља 28 (заштита здравља и потрошача) чији се скрининг очекује почетком наредне године. Наиме, Европска унија је у мају 2014. године усвојила нову Директиву о контроли дувана, остављајући чланицама прелазни период од две године да са истом ускладе своја национална законодавства. С тим у вези, осврнула се на више пута поновљену напомену Европске комисије да у нашој земљи нема значајног напретка у области контроле дувана, због чега је Министарство здравља и израдило предлог овог партнерског пројекта, којим је аплицирало за средства из Инструмента за предприступну помоћ Европске уније (ИПА) у августу 2013. године. Пројекат је од стране Европске комисије одобрен у септембру 2013. године, а партнер је Национални институт за здравље и социјалну заштиту Финске.

Очекује се да овај пројекат у значајној мери допринесе усклађивању националног законодавства са законодавством Европске уније, унапређењу система праћења кључних показатеља контроле дувана као и јачању мултисекторске сарадње у овој области. Пројектом је извршена је процена постојећег законског оквира у Србији којег чини: Закон о дувану, Закон о оглашавању, Закон о акцизама, и Закон о заштити становништва од изложености дуванском диму, а затим су дате препоруке за усклађивање законодавства Србије са најновијом Директивом Европске уније у овој области.

Обавестила је Одбор да су након анализе стања дати заакључци и препоруке у циљу побољшања контроле дувана у Србији који гласе: учесталост пушења је висока у Србији и не показује знаке опадања; број умрлих од болести узрокованих пушењем је у порасту (рак плућа, кардиоваскуларне болести); трошкови употребе дувана су велики за систем здравствене заштите у Србији; озбиљне последице високе употребе дувана нису препознате ни на индивидуалном, ни на друштвеном/политичком нивоу; утицај дуванске индустрије је велики.

У вези са овим потребно је урадити: променити став и норме по питању дувана; донети нове и ефикасније законе о контроли дувана; побољшати системе мониторинга дувана; информисати политичаре о трошковима употребе дувана у друштву; подићи свест међу доносиоцима одлука и здравственим радницима.

Главне препоруке: ревидирање закона о дувану и усаглашавање са законима Европске уније као и потпуна имплементација Оквирне конвенције о контроли дувана; ревидирање закона о акцизама на дуван; тешња сарадња међу министарствима по питању опорезивања дувана, трговине и пољопривреде; активирање организација цивилног друштва и сарадња државних органа са истим у борби против дувана; обезбедити више просторија у којима је забрањено пушење (ресторани); редовна умерена повећања пореза на дуван која надмашују стопу инфлације; побољшани ресурсе за лечење зависности од дувана и никотина.

Сагласно томе закључила је да концепт контроле дувана обухвата широки спектар мера за чије је спровођење потребна мобилизација свих сегмената друштва, те да је важно обезбедити разумевање и подршку свих ресора, превасходно имајући у виду да је употреба дувана један од најважнијих фактора ризика за настајање бројних хроничних болести, пре свега кардиоваскуларних и малигних, које су основни узроци морталитета и морбидитета у нашој земљи.

Др Предраг Мијатовић је пренео позитивне утиске са студијског путовања у Финској, пре свега резултате које је ова земља постигла у погледу контроле дувана и здравствене заштите. Изнео је примедбу на то што је амбасадор наше земље у Финској за посету ове делегације накнадно обавештен посредством другог лица, те додао да је то пропуст Министарства спољних послова. У вези са тим, нагласио је да би убудуће о иностраној посети скупштинских делагација требало званично обавестити амбасадоре Србије.

Председник Одбора проф. др Славица Ђукић Дејановић сагласила се са ставом да је недопустиво да о посети парламентарне делегације није упознат амбасадор наше земље те да ће указати на овај пропуст у разговору са представницима Министарства спољних послова, имајући у виду да Одбор за спољне послове разматра и усваја извештаје о посетама делегација Народне скупштине иностранству.

Трећа тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 12,00 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић

.

.